*****

ΚΑΝΟΝΙΣΜΟΣ (ΕΟΚ) αριθ. 2858/86 ΤΗΣ ΕΠΙΤΡΟΠΗΣ

της 15ης Σεπτεμβρίου 1986

σχετικά με την κατάταξη εμπορευμάτων στην κλάση 39.07 του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τα μέτρα που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,

Εκτιμώντας:

ότι, για να εξασφαλιστεί η ομοιόμορφη εφαρμογή της ονοματολογίας του κοινού δασμολογίου, ενδείκνυται να αποφασιστούν διατάξεις όσον αφορά τη δασμολογική κατάταξη των ακόλουθων εμπορευμάτων:

1. Χαρτοθέτης που αποτελείται από ένα κομμάτι χαρτόνι ορθογώνιου σχήματος (περίπου 530 mm x 310 mm και πάχους 1,84 mm), ο οποίος καλύπτεται και στις δύο όψεις από ένα φύλλο από τεχνητή πλαστική ύλη (πάχους 0,23 mm περίπου) κολλημένο και στις τέσσερις πλευρές. Αυτό το σκληρό φύλλο κατόπιν διπλώνεται σε δύο σημεία για να σχηματίσει το πίσω μέρος του χαρτοθέτη. Στο εσωτερικό βρίσκεται ένας μηχανισμός κλεισίματος.

2. Χαρτοθέτης ο οποίος αποτελείται από δύο χαρτόνια ορθογώνιου σχήματος (τα εξώφυλλα, 310 mm x 220 mm το καθένα και πάχους 1,64 mm), από μία ταινία από χαρτόνι (το πίσω μέρος, περίπου 310 mm x 45 mm και πάχος 1,64 mm) και από δύο ταινίες στις δύο πλευρές του πίσω μέρους (ενισχύσεις, περίπου 310 mm x 14 mm η καθεμία και πάχους 1,64 mm) που καλύπτονται στις δύο πλευρές τους από ένα φύλλο από τεχνητή πλαστική ύλη (περίπου πάχους 0,42 mm) κολλημένο στα τέσσερα άκρα καθώς και κατά μήκος της ταινίας ώστε να αποτελεί το πίσω μέρος του χαρτοθέτη και το μήκος των ενισχύσεων. Στο εσωτερικό βρίσκεται ένας μηχανισμός κλεισίματος.

3. Χαρτοθέτης που αποτελείται από δύο κομμάτια χαρτόνι ορθογώνιου σχήματος (τα εξώφυλλα, περίπου 255 mm x 310 mm το καθένα και πάχους 2,05 mm) και από μία ταινία από χαρτόνι (το πίσω μέρος, περίπου 51 mm x 310 mm και πάχους 2,05 mm), τα οποία καλύπτονται στις δύο πλευρές τους από ένα φύλλο από τεχνητή πλαστική ύλη (πάχους 0,40 mm περίπου) κολλημένη στα τέσσερα άκρα καθώς και κατά μήκος της ταινίας που αποτελεί την πίσω πλευρά του χαρτοθέτη. Στο εσωτερικό υπάρχει μηχανισμός κλεισίματος.

4. Χαρτοθέτης που αποτελείται από ένα κομμάτι χαρτόνι ορθογώνιου σχήματος (περίπου 520 mm x 310 mm), ο οποίος φέρει στο κεντρικό μέρος, στη θέση των δύο γραμμών στις οποίες αυτός διπλώνει, δύο ορθογώνια ανοίγματα (περίπου 290 mm x 6 mm) που απέχουν μεταξύ τους 18 mm περίπου. Το χαρτόνι καλύπτεται στις δύο του πλευρές από ένα φύλλο από τεχνητή πλαστική ύλη κολλημένο στις τέσσερις άκρες καθώς και στη θέση που αντιστοιχεί στα ανοίγματα. Στο εσωτερικό βρίσκεται μηχανισμός κλεισίματος·

ότι το κοινό δασμολόγιο που επισυνάπτεται στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1355/86 (4), κατατάσσει στην κλάση 39.07 τα τεχνουργήματα που υπάγονται στις κλάσεις 39.01 έως 39.06 και στην κλάση 48.18, μεταξύ άλλων, τα κατάστοιχα, τα τετράδια, τα σημειωματάρια (σημειώσεων, αποδείξεων και παρόμοιων), συσσωματωμένα φύλλα χαρτιού (μπλοκ), σημειωματάρια ημερολογιακά, χαρτοθέτες επιτραπέζιοι (σουμέν), ταξιθέτες (κλασέρ με ή χωρίς κινητά φύλλα) κλπ.· ότι οι εν λόγω κλάσεις μπορούν να θεωρηθούν ως πιθανές για την κατάταξη των προαναφερθέντων εμπορευμάτων·

ότι όλα αυτά τα αντικείμενα είναι κατασκευασμένα από δύο κυρίως υλικά, δηλαδή από χαρτόνι και πλαστικό, και ότι, επομένως, εφόσον πρόκειται για είδη που αποτελούν σύνθεση δύο διαφορετικών υλικών, πρέπει να καταταχθούν σύμφωνα με το γενικό κανόνα 3 β) για την ερμηνεία της ονοματολογίας του κοινού δασμολογίου·

ότι, στα παραπάνω είδη, το χαρτόνι χρησιμεύει μόνο για υποστήριγμα και ενίσχυση, ενώ η τεχνητή πλαστική ύλη, λαμβανομένης υπόψη της μορφής και της χρήσης των εν λόγω ειδών, τους προσδίδει τον συστατικό τους χαρακτήρα· ότι, συνεπώς, τα εν λόγω είδη πρέπει να καταταχθούν στην κλάση 39.07 του κοινού δασμολογίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παρακάτω αντικείμενα:

1. Χαρτοθέτης που αποτελείται από ένα κομμάτι χαρτόνι ορθογώνιου σχήματος (περίπου 530 mm x 310 mm και πάχους 1,84 mm), ο οποίος καλύπτεται και στις δύο όψεις από ένα φύλλο από τεχνητή πλαστική ύλη (πάχους 0,23 mm περίπου) κολλημένο και στις τέσσερις πλευρές. Αυτό το σκληρό φύλλο κατόπιν διπλώνεται σε δύο σημεία για να σχηματίσει το πίσω μέρος του χαρτοθέτη. Στο εσωτερικό βρίσκεται ένας μηχανισμός κλεισίματος.

2. Χαρτοθέτης ο οποίος αποτελείται από δύο χαρτόνια ορθογώνιου σχήματος (τα εξώφυλλα 310 mm x 220 mm το καθένα και πάχους 1,64 mm), από μία ταινία από χαρτόνι (το πίσω μέρος, περίπου 310 mm x 45 mm και πάχους 1,64 mm) και από δύο ταινίες στις δύο πλευρές του πίσω μέρους (ενισχύσεις, περίπου 310 mm x 14 mm η καθεμία και πάχους 1,64 mm) που καλύπτονται στις δύο πλευρές τους από ένα φύλλο από τεχνητή πλαστική ύλη (περίπου πάχους 0,42 mm) κολλημένο στα τέσσερα άκρα καθώς και κατά μήκος της ταινίας ώστε να αποτελεί το πίσω μέρος του χαρτοθέτη και το μήκος των ενισχύσεων. Στο εσωτερικό βρίσκεται ένας μηχανισμός κλεισίματος.

3. Χαρτοθέτης που αποτελείται από δύο κομμάτια χαρτιού ορθογώνιου σχήματος (τα εξώφυλλα, περίπου 255 mm x 310 mm το καθένα και πάχους 2,05 mm) και από μία ταινία από χαρτόνι (το πίσω μέρος περίπου 51 mm x 310 mm και πάχους 2,05 mm), τα οποία καλύπτονται στις δύο πλευρές τους από ένα φύλλο από τεχνητή πλαστική ύλη (πάχους 0,40 mm περίπου) κολλημένη στα τέσσερα άκρα καθώς και κατά μήκος της ταινίας που αποτελεί την πίσω πλευρά του χαρτοθέτη. Στο εσωτερικό υπάρχει μηχανισμός κλεισίματος.

4. Χαρτοθέτης που αποτελείται από ένα κομμάτι χαρτόνι ορθογώνιου σχήματος (περίπου 520 mm x 310 mm) ο οποίος φέρει στο κεντρικό μέρος, στη θέση των δύο γραμμών στις οποίες αυτός διπλώνει, δύο ορθογώνια ανοίγματα (περίπου 290 mm x 6 mm) που απέχουν μεταξύ τους 18 mm περίπου. Το χαρτόνι καλύπτεται στις δύο του πλευρές από ένα φύλλο από τεχνητή πλαστική ύλη κολλημένο στις τέσσερις άκρες καθώς και στη θέση που αντιστοιχεί στα ανοίγματα. Στο εσωτερικό βρίσκεται μηχανισμός κλεισίματος,

πρέπει να ταξινομηθούν στην κλάση 39.07 του κοινού δασμολογίου:

39.07: Τεχουργήματα από τα υλικά που υπάγονται στις κλάσεις 39.01 έως και 39.06.

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Σεπτεμβρίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 118 της 7. 5. 1986, σ. 1.